謁杜子美祠
作者：程洵
朝代：宋

paragraphs: 少年誦公詩，諷詠忘日夕。
晚爲湖外遊，適有耒陽役。
仙人梅子真，邀我連轡策。
蒼山環古城，幽路轉石壁。
叢祠隠木末，古冢纍道側。
衣冠尚唐制，金石存古刻。
緬懷天寶年，綱紀絲棼劇。
肅代雖中興，安史互攘賊。
風雲暗宇宙，蛇豕莽區域。
生靈困魚爛，廊廟鄙肉食。
崎嶇兵戎閒，公亦屢顛踣。
時危孰與持，忠憤氣彌激。
烱烱心懷丹，蕭蕭髮垂白。
興來謾吟哦，賦罷還歎息。
區區杞人憂，此意誰復測。
至今杜陵編，義與風雅敵。
人亡遺像在，廟古爐香寂。
庭花日日紅，階草年年碧。
公身不可見，公心猶可識。
惟餘耒陽流，與君共無極。